Karsten Hønge (SF), 2011-02-22:
Det er en stor, men nødvendige proces, som mange virksomheder står over for.
I dag er der ca. 3.000 virksomheder, der er omfattet af regnskabsklasse B, som sender årsregnskabet digitalt, og fremover vil det dreje sig om cirka 200.000 virksomheder.
Vi må jo forvente det, som også Foreningen af Registrerede Revisorer skriver i sit høringssvar: På et overordnet samfundsmæssigt niveau vil digitaliseringen af virksomhedsinformation åbne meget store besparelsesog udviklingsmuligheder.
Og foreningen konstaterer: Gevinsterne vil være at finde på regnskabsforbrugerside.
Så langt, så godt.
Det er altså helt nødvendigt, at processen gribes ordentligt an fra starten, at alle parter involveres, og at der gives den fornødne tid til at føre beslutningen ud i livet – og endelig at processen løbende evalueres.
De digitale løsninger skal udarbejdes i et tæt samarbejde med de virksomheder, som bagefter skal bruge værktøjet i hverdagen.
Forventningerne skal afstemmes, og løsningen skal testes grundigt, før den sendes ud til de mange tusinde virksomheder.
For at sikre en succesfuld gennemførelse af loven skal virksomhederne have tilstrækkelig tid til at tilpasse deres egne systemer til den nye digitale løsning, og indførelse af digitale indberetninger skal ske ved gennemprøvede løsninger, som virksomhederne er trygge ved at benytte.
Organisationen Dansk Erhverv har en række relevante forslag i sit høringssvar, og de anfører bl.a., at der skal være en fornuftig overgangsperiode, for der er flere vigtige parter, som skal have tid og mulighed for at omstille sig til de nye digitale processer, herunder virksomhederne, revisorerne og leverandørerne af systemerne.
Og alle, der bliver berørt af den digitale indberetning, bør få en god og brugbar vejledning og information både før, under og efter implementeringen.
Det drejer sig især om de mange små og mellemstore virksomheder.
De foreslår også, at virksomhederne gives mulighed for at få telefonisk hjælp af myndighederne.
Man kan sådan set sige, at Håndværksrådet er inde på lidt af det samme med forslaget om, at der etableres en fast hotlinefunktion.
Der skal på forskellige måder tages hånd om de virksomheder, som ikke umiddelbart har de kompetencemæssige forudsætninger for at indberette digitalt.
Dansk Erhverv anfører også, at når et så stort, storstilet projekt søsættes, er det vigtigt at tænke alle forskellige både mulige og umulige scenarier ind i udformningen af bestemmelserne.
Jeg synes, at det her så absolut er gode råd fra Dansk Erhverv.
Og jeg tror også, at det vil være en god idé at følge rådet fra Advokatsamfundet om at øremærke en del af informationsindsatsen til opfølgning over for de erhvervsdrivende, der ikke i første omgang overholder de nye regler.
Som de skriver: Det vil være ganske indgribende over for den erhvervsdrivende, hvis der ikke fra myndighedernes side gøres opmærksom på, at de indsendte oplysninger ikke anses for modtagne som følge af kommunikationsformen.
Jeg vil også hæfte mig ved høringssvaret fra Foreningen af Statsautoriserede Revisorer, hvor de skriver, at den korte implementeringsfrist indebærer en risiko for, at kommunikation til virksomhederne ikke lykkes, og at det kan blive svært at løse de tekniske problemer i implementeringsperioden.
Og således med udsigten til et big bang i horisonten støtter SF forslaget.